NEUVOSTON ASETUS (ETY) N:o 1422/76,
annettu 21 päivänä kesäkuuta 1976,
muiden riisikaupan keskusten kuin Arlesin ja Vercellin määrittämistä koskevista säännöistä
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon riisin yhteisestä markkinajärjestelystä 21 päivänä kesäkuuta 1976 annetun neuvoston asetuksen (ETY) N:o 1418/76(1) ja erityisesti sen 4 artiklan 5 kohdan,
ottaa huomioon komission ehdotuksen,
sekä katsoo, että
asetuksen (ETY) N:o 1418/76 4 artiklan 3 kohdan mukaisesti interventiohinnat vahvistetaan Arlesiin ja Vercelliin siten, että kyseisten interventiohintojen väliset erot sekä niiden ja tavoitehinnan väliset erot vastaavat hintaeroja, jotka ovat odotettavissa markkinahintojen muodostumisen luonnollisten edellytysten perusteella tavanomaisena satovuonna, ja mahdollistavat riisin vapaan liikkuvuuden yhteisön sisällä markkinoiden tarpeiden mukaisesti,
komission määritettäväksi kuuluvien kaupan keskusten on sijaittava yksinomaan ylituotantoalueilla; tämän vuoksi niiden määrittämisessä olisi otettava huomioon riisin hankintatilanne yhteisössä ja erityisesti se, että suurin osa tuotannosta on keskittynyt kahdelle hyvin rajalliselle alueelle, ja
interventiojärjestelmän moitteettoman toiminnan varmistamiseksi kaupan keskusten on kyettävä varastoimaan suuria riisimääriä ja siten varmistamaan niiden myynti parhailla mahdollisilla edellytyksillä; tämän vuoksi olisi valittava ne keskukset, joilla on riittävä infrastruktuuri ja jotka sijaitsevat alueella, jolla kuljetusmahdollisuudet ovat riittävät,
ON ANTANUT TÄMÄN ASETUKSEN:
1 artikla
Asetuksen (ETY) N:o 1418/76 4 artiklan 5 kohdan soveltamiseksi määritettävien ylituotantoalueiden tärkeiden kaupan keskusten on täytettävä seuraavat edellytykset:
a) varastointitilojen tekniset laitteet mahdollistavat riittävän suurten paddy- eli raakariisimäärien jatkuvan haltuunoton, käsittelyn varastointia varten ja toimituksen;
b) riisin haltuunotolle ja erityisesti myynnille suotuisat kuljetusyhteydet.
2 artikla
Neuvosto tutkii joka vuosi komission kertomuksen perusteella 1 artiklan säännösten soveltamisen tulokset.
3 artikla
1. Kumotaan muiden riisikaupan keskusten kuin Arlesin ja Vercellin määrittämistä koskevista säännöistä 25 päivänä heinäkuuta 1967 annettu neuvoston asetus N:o 369/67/ETY(2).
2. Viittauksia 1 kohdassa kumottuun asetukseen pidetään viittauksina tähän asetukseen.
4 artikla
Tämä asetus tulee voimaan 1 päivänä heinäkuuta 1976.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 21 päivänä kesäkuuta 1976.